
u se kaže da je vodno bogata zemlja, što joj otvara velike mogućnosti za iskorištavanje 
vodnog bogatstva u poljoprivredne, industrijske i druge svrhe, pogotovo u kontekstu klimatskih 
promjena koje rezultiraju poremećajem u vodnim sustavima čitavog svijeta. Hrvatske rezerve pitke 
vode su relativno velike, no 90% vode za opskrbu crpi se iz zaliha podzemnih voda, što je 
problematično zbog nepovoljnih vremenskih prilika (npr. sušnih ljetni mjeseci). Uslijed djelovanja 
višestrukih faktora, javno upravljanje vodama u Hrvatskoj nije na zadovoljavajućoj razini, zbog čega je 
Vlada RH prije desetak godina pokrenula reformu vodnog sektora. 


Svoj obol u kvalitetnijem upravljanju tim javnim dobrom želi ponuditi i tematska mreža JEDRO, koja je 
u drugoj polovini 2022. godine provela istraživanje putem analize postojećih propisa te 
održavanjem 12 fokus grupa s više od 50 predstavnika lokalnih vlasti i javnih isporučitelja 
vodnih usluga, ne bi li saznala ključne izazove u provedbi reforme vodnih usluga, kao i 
potencijalne prilike za poboljšanje sustava. 


Tematska mreža JEDRO djeluje unutar trogodišnjeg projekta JEDRO - Javne politike za održivi društveni 
razvoj: voda, energetika, otpad kojeg vodi udruga Zelena akcija u suradnji s 10 partnera iz RH (Fakultet 
političkih znanosti u Zagrebu, Društvo za oblikovanje održivog razvoja (DOOR), Udruga za zaštitu 
prirode i okoliša Zeleni Osijek, Udruga za prirodu, okoliš i održivi razvoj Sunce, Zelena energetska 
zadruga (ZEZ), Brodsko ekološko društvo (BED), Ekološka udruga Krka Knin, Pravo na grad (PNG), PAN 
- Udruga za zaštitu okoliša i prirode, ZMAG - Zelena mreža aktivističkih grupa). Istraživanje reforme 
upravljanja vodnim uslugama u Hrvatskoj je usmjereno na analizu procesa i sadržaja reforme te na 
razvoj preporuka za unaprjeđenje i buduće planiranje provedbe ovog reformskog procesa. 


JEDRO je u protekle dvije godine analiziralo postojeći pravni i zakonodavni okvir, prije svega Zakon o 
vodnim uslugama (NN 66/19) te Uredbu o uslužnim područjima (NN 147/2021) kojom se definira 
41. uslužno područje, kao i Nacionalni plan oporavka i otpornosti u koji je ukotvljen čitav reformski 
paket. 


Zakonom i uredbom koja iz njega proizlazi, a čije je ishodište Strategija upravljanja vodama, mijenja se 
kompletna krvna slika vodnog upravljanja u Hrvatskoj, čiji je cilj okrupnjavanje sadašnjih 156 uslužnih 
područja. Međutim, taj proces se odvija bez potpore značajnog udjela predstavnika lokalne 
samouprave i vodnih komunalnih poduzeća u čijem je vlasništvu cjelokupna infrastruktura. 


Kao rezultat istraživanja, tematska mreža JEDRO 
sastavila je policy brief, odnosno smjernice za 
javne politike koje su usmjerene prema 
donositeljima odluka, kao i stručnoj te 
zainteresiranoj javnosti. Ovaj brief donosi prikaz 
procesnog dijela vodne reforme te ima za cilj 
razvoj preporuka, odnosno prilika za 
premošćivanje postojećih zapreka u reformskom 
procesu. 

2. Regulatorni okvir upravljanja vodama 


Krovni zakon koji uređuje vodno gospodarstvo u RH je Zakon o vodama. Uslijed pristupnih pregovora 
Europskoj uniji početkom 2000-ih godina, Hrvatska se sukladno smjernicama Europske komisije o 
potrebi značajnog ulaganja u unaprjeđenje vodnog sektora obvezala izraditi strateške i planske 
dokumente i uskladiti zakonski okvir s direktivama i propisima EU koje reguliraju upravljanje vodama i 
njihov status. Prva izmjena Zakona o vodama iz 2005. godine je shodno preuzetim obvezama 
predvidjela izradu (1) strategije upravljanja vodama, (2) planova upravljanja vodnim područjima, (3) 
plan upravljanja vodama te (4) višegodišnjim planovima izgradnje i održavanja objekata komunalne 
infrastrukture, koji ujedno predstavljaju osnovne dokumente zajedničke Europske politike upravljanja 
vodama. Navedeni planski dokumenti detaljnije su definirani Zakonom o vodama iz 2009. godine, a 
njihova izrada započela je nakon donošenja Zakona o vodama 2005. godine. 


Prvi strateški dokument koji ujedno predstavlja i ishodišnu točku vodne reforme jest Strategija 
upravljanja vodama iz 2008. godine koja definira ključne ciljeve i aktere nadležne na području 
vodnog gospodarstva. Tako se 6 ključnih ciljeva strategije odnosi na: 


1) povećanje stupnja opskrbljenosti stanovništvom, 

2) unaprjeđenje upravljanja javnim vodoopskrbnim sustavima koje obuhvaća određivanje 
distribucijskih područja procesom okrupnjene reorganizacije, 

3) ekonomsku cijenu vode, 

4) smanjenje gubitaka iz vodoopskrbnih sustava, 

5) zadovoljenje potrebe za vodom i 

6) povećanje sigurnosti zahvata za javnu vodoopskrbu. 


Ključni akteri na području upravljanja koje Strategija upravljanja vodama definira su: 

1. Hrvatski sabor (donosi zakone i odabire predstavnike u Nacionalno vijeće za vode i Vijeće za vodne usluge 

2. Vlada Republike Hrvatske (predlaže zakone Saboru i donosi uredbe) 

3. Ministarstvo zaštite okoliša i energetike (predlaže zakone Vladi) 

4. Hrvatske vode (pravna osoba za upravljanje vodama) 

5. Nacionalno vijeće za vode (razmatra sustavna pitanja upravljanja vodama, usklađuje različite potrebe i interese te 
predlaže mjere za razvoj i poboljšanje vodnog sustava) 

6. Druga tijela državne uprave 

7. Jedinice lokalne i regionalne samouprave (vlasnici infrastrukture upravljanja vodama i pružatelji usluge vodoopskrbe i 
odvodnje) 

8. Javni isporučitelji vodnih usluga (osnovani od strane jedinica lokalne samouprave) 

9. Vijeće za vodne usluge (osiguranje zakonitosti u području određivanja cijene vodnih usluga, naknade za razvoj i naknade 
za priključenje) 

* Dodatno, Strategija je 2008. predvidjela osnivanje znanstveno-stručne institucije za vode koja je osnovana 2022. godine 
kao Institut za vode Josip Juraj Strossmayer. 


Osim Zakona o vodama, drugi temeljni zakoni koji uređuju upravljanje vodama u Hrvatskoj su Zakon o 
vodnim uslugama, Zakon o vodi za ljudsku potrošnju te Zakon o financiranju vodnog gospodarstva iz 
kojeg proizlaze dodatne uredbe i pravilnici koji definiraju vodne doprinose, naknadu za uređenje 
voda, naknadu za korištenje voda te naknadu za zaštitu voda. Navedenim zakonima, RH je ostvarila 
ciljeve prilagodbe zakonskog okvira Europskim propisima te započela proces reforme vodnog sektora. 
Međutim, na specifične odredbe Zakona o vodnim uslugama te Uredbe o uslužnim područjima koja iz 
njega proizlazi, podnesene su brojne primjedbe te konačno i postupak ocjene ustavnosti navedenih 
propisa budući važan udio jedinica lokalne samouprave i isporučitelja vodnih usluga 
novouspostavljeni okvir nisu smatrali zadovoljavajućim. 

3. Proces reforme vodnog sektora 


Hrvatsko vodno gospodarstvo suočava se s nekoliko problema. Prema podacima Ministarstva 
zaštite okoliša i energetike, Hrvatska svakodnevno gubi u prosjeku 50% vode od mjesta 
zahvata do kućanstva, dok Strategija upravljanja vodama prihvaća gubitke vode od 15 do 20%. 
Prema procjenama Hrvatskih voda, sadašnja priključenost stanovništva na sustav javne vodoopskrbe 
iznosi 87%. Uz to, dokumentacija Hrvatskih voda iz 2018. godine utvrđuje kako je 55% stanovništva 
priključeno na sustav javne odvodnje, dok je pročišćavanjem otpadnih voda obuhvaćeno 43% 
stanovništva. Navedeni problemi prepoznati su i istaknuti u preporukama Europske komisije u 
pretpristupnim pregovorima za ulazak Hrvatske u EU te je zatražena izrada plana poboljšanja 
efikasnosti cjelokupnog vodnog sektora. 


Za potrebe provedbe reforme, nadležno Ministarstvo je u suradnji s Hrvatskim vodama, izradilo i 
naručilo niz analiza, studija i podloga. Donošenjem Uredbe o mjerilima ekonomičnog poslovanja 
isporučitelja vodnih usluga 2010. godine Ministarstvo započinje izradu godišnjih analiza 
ekonomičnosti poslovanja isporučitelja. Iste godine naručuje se analiza financijskih aspekata 
provedbe vodno-komunalnih direktiva, zatim analiza kvalitete poslovanja isporučitelja vodnih usluga 
2014. godine te analiza stanja poslovanja isporučitelja vodnih usluga 2017. godine. 


Uzimajući u obzir prve planske dokumente koji definiraju smjer reforme, cjelokupni proces 
reforme vodnog gospodarstva može se načelno podijeliti u četiri faze: 

1. Usvajanjem Strategije upravljanja vodama 2008. godine postavljaju se konkretne mjere koje je 
potrebno provesti za poboljšanje efikasnosti te promjenom Zakona o vodama 2009. godine 
primjenjujući europske direktive i propise čime započinje proces izrade planova upravljanja vodama, 
analiza i donošenje podzakonskih propisa u svrhu ostvarenja ciljeva. Potonje je rezultiralo izdvajanjem 
djelatnosti vodoopskrbe i odvodnje iz multifunkcionalnih komunalnih poduzeća u zasebna komunalna 
poduzeća. 

2. Druga faza je započela 2014. godine usvajanjem Uredbe o uslužnim područjima kojom je 
planirana provedbena mjera okrupnjavanja isporučitelja vode na 20 uslužnih područja. Planirana 
područja se u velikoj mjeri preklapaju s granicama regionalne samouprave, pri čemu je predviđeno 
osnivanje novih vodnih komunalnih poduzeća s udjelom vlasništva JLS-a temeljem broja stanovnika. 
Ciljevi i mjere ove Uredbe, međutim, u praksi se nisu ostvarili. 

3. Treća faza obuhvaća donošenje Zakona o vodnim uslugama (ZoVU) 2019. godine koji vraća na 
početak proces okrupnjavanja, i određuje uvjete okrupnjavanja u vidu vlasništva i upravljanja 
komunalnim vodnim građevinama te uvjete rada i poslovanja budućih okrupnjenih isporučitelja. 

4. Četvrta faza započinje donošenjem Uredbe o uslužnim područjima 2021. godine kao novog 
pokušaja definiranja područja i shodno tome isporučitelja vodnih usluga, ovog puta predviđajući 41 
uslužno područje. Nova uredba se izrađuje usporedno s usvajanjem Nacionalnog plana oporavka i 
otpornosti (NPOO) kojim se predviđaju značajna sredstva za provedbu vodne reforme temeljem 
odredbi ZoVU-a i same Uredbe. 


Budući da druga faza reforme koja predviđa provedbu okrupnjavanja prvom Uredbom o uslužnim 
područjima iz 2014. godine u nije u potpunosti provedena, Vlada je započela paket reformskih mjera 
2019. godine izglasavanjem novog Zakona o vodnim uslugama. Time se otvara novo poglavlje reforme 
koje još uvijek nije okončano. Zakon o vodnim uslugama za cilj postavlja stvaranje održivog sustava 
sukladno strateškim ciljevima, i to prenoseći europske propise o održivosti na način da se kroz cijenu 

vodne usluge uspostavi održivo financiranje cjelokupnog sustava, odnosno da korisnici vodnih usluga 
plaćanjem usluga omoguće ulaganja u nove dijelove infrastrukture kao i njihovo održavanje. Zakonom 
se daje detaljni okvir za definiranje cijena vodne usluge, ponovno se utvrđuju kriteriji za okrupnjavanje 
isporučitelja vodnih usluga te se predviđa otklanjanje poteškoća ovisno o teritorijalnim, financijskim i 
tehničkim specifičnostima pojedinih isporučitelja vodnih usluga pri okrupnjavanju kako bi usluga 
vodovoda i odvodnje bila osigurana i u procesu formiranja novih ujedinjenih isporučitelja. 


4. Zakon o vodnim uslugama 


U 2019. godini Vlada radi na novom Zakonu o vodnim uslugama, a u rad stručne skupine za izradu 
nacrta prijedloga Zakona bili su uključeni Udruga gradova u Republici Hrvatskoj, Udruga općina u 
Hrvatskoj, Hrvatska zajednica županija, Hrvatska udruga poslodavaca, Hrvatska gospodarska komora 
te Hrvatska grupacija vodovoda i kanalizacije. Javno savjetovanje o nacrtu prijedloga Zakona o vodnim 
uslugama održalo se od 9. siječnja 2019. godine do 8. veljače 2019. godine, a njime se prikupilo preko 
200 komentara i prijedloga predstavnika jedinica lokalnih samouprava i isporučitelja vodnih usluga. 
Komentarima su se propitivali kriteriji okrupnjavanja, ustavnost zakona te provedivost u odnosu na 
veliku različitost u financijskoj i projektnoj opterećenosti pojedinih isporučitelja vodnih usluga. 


Zakon o vodnim uslugama se u konačnici izglasao 28. lipnja 2019. godine, pri čemu njime 
predviđa donošenje Uredbe o uslužnim područjima u roku tri mjeseca od donošenja Zakona. 
Zbog potonjeg se kao referentna godina za ispunjavanje kriterija formiranja budućih upravljačkih 
udjela u društvu preuzimatelju koristi 2018. godina. 


4. a) Uslužna područja prema ZoVU 


Zakonom o vodnim uslugama definiraju se uslužna područja na kojima se pružaju vodne usluge te 
njihovi ciljevi, kao i glavni ciljevi samog zakona. 


Tako Zakon definira primarne legitimne ciljeve: 

. osiguranje priuštivosti cijene vode stanovnicima i poslovnim korisnicima 

. kvantitativna i kvalitativna dostupnost vode i usluge odvodnje 

. poštivanje načela - trajno, učinkovito, ekonomično i svrhovito obavljanje djelatnosti vodnih 
usluga. 


S druge strane, ciljevi uspostave uslužnog područja su: 

. osiguranje povrata troškova od vodnih usluga definirano zakonom koji uređuje financiranje 
vodnoga gospodarstva putem socijalno priuštive cijene vode 

° uspostave javnih isporučitelja vodnih usluga sposobnih za održivi razvoj i održavanje 
komunalnih vodnih građevina, uključujući i sposobnost provedbe svih obaveza 

. ostvarenje poslovne samo-održivosti, financijske stabilnosti i visokog stupnja učinkovitosti javnih 
isporučitelja vodnih usluga. 

Također, Zakon donosi i kriterije uspostave uslužnih područja: 

e“ uslužno područje uspostavlja se na postojećim vodoopskrbnim područjima na kojim se isporučuje 
voda za ljudsku potrošnju od najmanje dva milijuna m3 godišnje s mogućim odstupanjem od -10 %, 
što je utvrđeno kao donja granica priuštivosti definirana Strategijom upravljanja vodama (uz iznimku 
od 800 000 m3 do 1 000 000 m3 uz određene pretpostavke) 

e  uslužno područje mora obuhvatiti sve sustave javne vodoopskrbe, sve sustave javne odvodnje i 
sve aglomeracije 

e granica uslužnog područja ne može presijecati granice vodoopskrbnog područja niti aglomeracije, 
osim kad je aglomeracija presječena državnom granicom 

e  utrenutku početka pružanja vodnih usluga po novom javnom isporučitelju vodnih usluga (JIVU) na 
uslužnom području, više postojećih vodoopskrbnih područja postaju jedno vodoopskrbno područje s 
jednim isporučiteljem vodnih usluga, pri čemu se JIVU-i prema određenim uvjetima pripajaju s 
društvom  preuzimateljem (javni isporučitelj koji udovoljava kriterijima uspostave društva 
preuzimatelja (vidi odlomak 4.b), a kojeg je imenovala Vlada Uredbom u uslužnim područjima) 

* kada se uspostavi jedan javni isporučitelj vodnih usluga na uslužnom području, on se može 
slobodno pripajati ili spajati s javnim isporučiteljem vodnih usluga s uslužnog područja s kojim graniči. 


Prema Zakonu o vodnim uslugama, 156 postojećih javnih isporučitelja vodnih usluga dužni su, 
sukladno Uredbi pripojiti se određenom društvu kapitala (društvo preuzimatelj), koji je u roku od 6 
mjeseci od dana stupanja Uredbe na snagu dužan prihvatiti pripajanje. 


Također, ZoVU definira uvjete pripajanja javnih isporučitelja vodnih usluga društvu preuzimatelju, 
uključujući dva glavna kriterija za odabir primarnog društva preuzimatelja te dodatni kriterij za 
odabir supsidijarnog društva preuzimatelja: 


1. društvo preuzimatelj postaje javni isporučitelj vodnih usluga koji je na novodefiniranom 
uslužnom području imao najveći ukupni prihod po osnovi cijene vodnih usluga, cijene isporuke vode 
drugom isporučitelju vodnih usluga i naknade za razvoj u tri godine koje prethode godini stupanja 
uredbe na snagu 

2. društvo preuzimatelj postaje javni isporučitelj vodnih usluga koji je na novodefiniranom 
uslužnom području isporučio najveću količinu vode za ljudsku potrošnju korisnicima vodnih usluga i 
drugim isporučiteljima vodnih usluga u tri godine koje prethode godini stupanja uredbe na snagu 

3. ako se započeto pripajanje primarnom društvu preuzimatelju ocijeni neizglednim u rokovima 
propisanim uredbom, pripajanje se provodi prema drugom javnom isporučitelju vodnih usluga koji se 
također određuje uredbom. 


Prije samog pripajanja, postojeći JIVU-i koji pružaju uslugu na dva uslužna područja, dužni su izvršiti 
podjelu društva u roku 60 dana od dana stupanja uredbe na snagu. Uz to, JIVU-i su dužni u roku od 12 
mjeseci od dana stupanja na snagu zakona prenijeti sve većinske udjele u trgovačkim društvima 
odnosno većinska osnivačka prava koje imaju u drugim pravnim osobama na svoje članove društva, 
dioničare odnosno osnivače ili treće osobe. Za samo donošenje odluke o pripajanju potrebna je 
obična većina danih glasova na skupštini društva, odnosno obična većina u temeljnom kapitalu 
zastupljenom na skupštini i u društvu preuzimatelju i u društvima koja se pripajaju. 

Društveni ugovor odnosno statut društva preuzimatelja mora se u 'od 6 mjeseci od dana stupanja na 
snagu uskladiti s odredbama ZoVU-a, dok se unutarnji opći akti društva preuzimatelja moraju u roku 
od 90 dana po isteku roka od 6 mjeseci uskladiti s odredbama ZoVU-a. Poslovni udjeli odnosno 
dionice u društvu preuzimatelju određuju se prema stanju kapitala i rezervi društva preuzimatelja i 
društava koja se pripajaju na dan 31. prosinca 2018. Pripajanje se provodi s brojem zaposlenika koji 
ne može biti veći od broja zaposlenih na dan 31. prosinca 2018., a sve troškove pripajanja društava 
kapitala snosi društvo preuzimatelj. 


5. Uredba o uslužnim područjima 


Vladina Uredba o vodnim područjima donesena je 30. prosinca 2021. godine te je rezultirala 
formiranjem 41. uslužnog područja, kao i definiranjem društva preuzimatelja. Javno e-savjetovanje o 
Nacrtu prijedloga Uredbe o uslužnim područjima održavalo se u razdoblju od 10. rujna 2021. do 
11. listopada 2021. godine. Šira javnost je bila veoma zainteresirana za komentiranje i davanje 
prijedloga na ovaj pravni akt, čemu svjedoči podatak da je na Javnom savjetovanju prikupljeno čak 204 
komentara, čiji su autori poglavito vodna komunalna poduzeća i jedinice lokalne samouprave. 


Valja napomenuti kako su se, osim javnog e-savjetovanja, prilikom formiranja uslužnih područja, u 
periodu od 22. 9. 2021. do 7. 10. 2021. godine, a u suradnji s Udrugom gradova i Udrugom općina RH 
organizirale serije od 20 savjetovanja s jedinicama lokalne i regionalne samouprave te JIVU-ima u 
Hrvatskim vodama. Na savjetovanjima su se predstavljale radne verzije organizacije uslužnih 
područja, no sami skupovi nisu ipak doveli do dvosmjerne komunikacije između nacionalnih nositelja 
izrade Uredbe i zainteresiranih dionika u gradovima i općinama diljem Hrvatske. Stoga, prema 
uvidima velikog broja sudionika fokus grupa na kojima se temelji ovaj policy brief, proces savjetovanja 
sa zainteresiranom javnošću nije osigurao prihvaćanje sadržaja Uredbe od strane onih na koje se 
odnosi, značajnog udjela lokalnih dionika vodnog upravljanja. 


Postupak na Ustavnom sudu 


U razdoblju od 15. prosinca 2021. godine do 25. svibnja 2022. godine čak 32 aktera u 
ustavnosudskom postupku podnijelo je prijedlog za pokretanje postupka za ocjenu ustavnosti Zakona 
o vodnim uslugama, a nekolicina njih i za Uredbu o vodnim područjima. Ustavni je sud svojim 
rješenjem od 20. prosinca 2022. godine odbacio prijedlog pokretanja postupka za ocjenu 
ustavnosti Zakona o vodnim uslugama, dok je prijedlog za ocjenu ustavnosti Uredbe o vodnim 
područjima izdvojio u zaseban predmet te odlukom od 29. ožujka 2022. privremeno obustavio 
izvršenje svih općih i pojedinačnim akata i radnji koje se poduzimaju na temelju Uredbe. 


Službeni rok za pripajanje vodnih komunalnih poduzeća društvu preuzimatelju bio je zadan na 6 
mjeseci od dana stupanja Uredbe o vodnim područjima na snagu, što znači da je rok za pripajanje 
bio 8. srpnja 2022. godine. Međutim, on nije mogao biti ostvariv budući da je Ustavni sud odlukom 
od 29. ožujka 2022. godine obustavio izvršenje svih općih i pojedinačnih akata koji proizlaze iz Uredbe. 


Ustavni je sud na sjednici održanoj 7. veljače 2023. godine donio odluku kojom se ukida Uredba 
o uslužnim područjima koja će, radi neprihvatljive pravne praznine, biti na snazi do 15. srpnja 
2023. godine. Predlagatelji su osporavali Uredbu na formalnoj i materijalnopravnoj naravi. 

Formalna narav tiče se načina provođenja postupka e-savjetovanja, odnosno. Vladinog 
neobjavljivanja izvješća s .e-savjetovanja prije stupanja Uredbe na snagu, što de facto onemogućilo 
bilo koji vid savjetovanja i sudjelovanja zainteresirane javnosti u procesu donošenja Uredbe i 
formiranja uslužnih područja. Ustavni sud zaključuje kako je Vlada svjesno čekala protek roka za 
objavu izvješća o provedenom e-savjetovanju, što se nikako ne može smatrati dobrom praksom i 
postupanjem u skladu sa svrhom savjetovanja, propisano člankom 11. stavkom 4. Zakona o pravu na 
pristup informacijama (ZPPI). Ipak, Ustavni sud napominje kako prema ZPPI-u i Kodeksu savjetovanja 
sa zainteresiranom javnošću Izvješće o provedenom e-savjetovanju nije moralo biti objavljeno prije 
stupanja Uredbe na snagu te da osobama koje su u postupku e-savjetovanja iznijele primjedbe nije 
osigurano pravno sredstvo ako njihove primjedbe nisu prihvaćene. 


Materijalnopravna narav tiče se nesuglasnosti Uredbe s kriterijima koji su propisani Zakonom 
o vodnim uslugama. Naime, Uredbom određena uslužna područja trebala su biti uspostavljena na 
način da se osigura povrat troškova od vodnih usluga, da se uspostavi javni isporučitelj vodnih usluga 
sposoban za održivi razvoj i održavanje komunalnih vodnih građevina, te da se omoguće poslovna 
samoodrživost, financijska stabilnost i visoki stupanj učinkovitosti javnih isporučitelja vodnih usluga. 
Ustavni sud je utvrdio da Vlada nije navela nikakve razloge niti obrazložila jesu li uspostavom uslužnih 
područja i društva preuzimatelja, formiranih na način propisan Uredbom, ispunjeni gore navedeni 
kriteriji. Uz to, Ustavni sud smatra kako je Vlada bila dužna obrazložiti zašto su uslužna područja 
formirana na način propisan Uredbom. 

K tome, dio sudaca Ustavnog suda izrazilo je izdvojena mišljenja, naglašavajući kako ,pripajanjem 
postojećih isporučitelja vodnih usluga isti se izuzimaju iz izravne demokratske kontrole građana koji 
su ih uspostavili i razvijali te ih se stavlja pod upravljačku kontrolu uprave novoosnovanih društava 
(kapitala) koja nema nužno podršku svih jedinica lokalne samouprave kojima su na ovaj način oduzeta 
upravljačka prava“. Uz to, oni smatraju kako Uredbom nije definiran mehanizam kojim je moguće 
razlučiti funkcionalne od nefunkcionalnih pružatelja, kao niti mehanizam koji bi onemogućio 
pogoršanje odnosa kvalitete vode i cijene vodne usluge. 


Sljedeći potez bio je na Vladi, koja je do 15. srpnja bila dužna donijeti novu Uredbu o uslužnim 
područjima, pri čemu je nužno uvažiti kriterije na koje ih je upozorio Ustavni sud. 5. lipnja 2023. 
godine Ministarstvo gospodarstva i održivog razvoja je pokrenulo javno savjetovanje o nacrtu 
Prijedloga uredbe o uslužnim područjima koje traje do 20. lipnja 2023. godine. Osim samog 
prijedloga, Ministarstvo je objavilo i obrazloženje uspostave svakog uslužnog područja prema 
kriterijima i ciljevima ZoVU-a. Detaljnije kriterije i ciljeve moguće je pronaći u Grafičkom prikazu 1. 


Kriteriji 


Ciljevi 


Kriterij količine 
isporučene 
vode 


Kriterij tehničke 
cjelovitosti sustava Povrat Sposobnost za 


< održivi razvoj i Postizanje 
troškova od održavanje, poslovne 
vodnih uključujući i samoodrživost, 
usluga i sposobnost financijske 
Najmanje dva | od 800000 Pava provedbe obveza stabilnosti i 
milijuna m3 j priustivost iz Ugovora o a 
godišnje sa cijene vode pristupanju 
odstupanjem određene sustava 

Nacionalni plan oporavka i otpornosti (NPOO) 


Prije usvajanja Uredbe i pokretanja postupaka za ocjenu njene ustavnosti, važno je napomenuti, u 
srpnju 2021. godine usvojen je Nacionalni plan oporavka i otpornosti (NPOO). Ovaj, za povlačenje 
bespovratnih EU sredstava posebno značajan strateški dokument, pokazateljima provedbe predviđa 
usvajanje Uredbe o uslužnim područjima do kraja 2022. godine te integraciju postojećih 156 
javnih isporučitelja na 40 uslužnih područja po principu jedan isporučitelj vodnih usluga po 
uslužnom području do kraja 2023. godine. 


Prema kvalitativnim pokazateljima unaprjeđenja vodnog gospodarstva Nacionalnog plana oporavka i 
otpornosti, do kraja 4. kvartala 2022. godine bilo je potrebno donijeti sljedeće podzakonske 
akte: Uredba o uslužnim područjima, Uredba o vrednovanju učinkovitosti poslovanja isporučitelja 
vodnih usluga, Uredba o metodologiji za određivanje cijene vodnih usluga te Uredba o posebnim 
uvjetima za obavljanje djelatnosti vodnih usluga. Uredbe, pritom, djeluju kao nužni operativni 
dokumenti u provedbi reforme javnih isporučitelja vodnih usluga. Svi navedeni akti su doneseni do 
kraja 2022. godine, pri čemu je, zbog žurnosti njihova donošenja, proces javnog savjetovanja bio 
značajno skraćen. Naime, javno savjetovanje za Nacrt prijedloga uredbe o vrednovanju učinkovitosti 
poslovanja isporučitelja vodnih usluga te Nacrt prijedloga uredbe o posebnim uvjetima za obavljanje 
djelatnosti vodnih usluga trajalo je od 15. prosinca do 19. prosinca 2022. godine, dok je javno 
savjetovanje za Nacrt prijedloga uredbe o metodologiji izračuna cijene vodnih usluga trajalo od 19. 
prosinca do 23. prosinca 2022. godine. Podsjetimo, prema Kodeksu savjetovanja sa zainteresiranom 
javnošću objava poziva na savjetovanje o nacrtima zakona, drugih propisa i akata treba sadržavati 
jasno naznačen rok za očitovanja zainteresirane javnosti za koji je poželjno da ne bude kraći od 15 
dana od dana objave nacrta na internetskoj stranici tijela nadležnog za izradu nacrta, kako bi 
zainteresirana javnost imala dovoljno vremena za proučavanje predmetnog nacrta i oblikovanje svoga 
mišljenja. 

VREMENSKA CRTA KLJUČNIH 
DOGAĐAJA VODNE REFORME 


2014. godina ———— 


Uredba o uslužnim područjima 
(20 područja) 


srpanj 2021. godine 
usvojen Nacionalni plan 
oporavka i otpornosti koji 
definira 40 uslužnih područja 


Prosinac 2021. - svibanj 2022. 


Prijedlozi za pokretanje 
postupka ocjene ustavnosti 
ZoVU-a i uredbe 


15. prosinca - 23. prosinca 2022. 
Javno savjetovanje o 3 uredbe kojima 
se uređuje vodno upravljanje, a koje 
su definirane u NPOO-u 


7. veljače 2023. godine 


Ustavni sud donosi odluku o 
ukidanju Uredbe o uslužnim 
područjima 

2008. GODINA i 
STRATEGIJA UPRAVLJANJA VODAMA KAO ISHODIŠTE REFORME 


Do lipnja 2019. godine 


| 


| 
l 
| 
| 
l 
| 
| 


m 


2009. godina 


promjena zakona o vodama 
(izdvajanje vodnih djelatnosti u 
zasebna poduzeća) 


donesen Zakon (0) vodnim 
uslugama koji definira ciljeve i 
uvjete pripajanja 


30. prosinca 2021. godine 


donesena Uredba o uslužnim 
područjima koja definira 41 
uslužno područje 


——29. ožujka 2022. godine 
Ustavni sud privremeno 
obustavlja Uredbu o uslužnim 
područjima 


—— 20. prosinca 2022. godine 
Ustavni sud odbacuje prijedlog za 
pokretanje postupka ocjene 
ustavnosti Zovu-a 


5. lipnja 2023. godine 

Novi nacrt Prijedloga uredbe o 
uslužnim područjima (u javnom 
savjetovanju do 20. lipnja 2023.) 


15. srpnja 2023. godine 


rok za donošenje nove uredbe o 
uslužnim područjima 

6. Preporuke za proces izrade nove verzije Uredbe 


Proces kojim se u proteklih dvije godine odvio dizajn reforme te oblikovanje uslužnih područja bio je 
obilježen pristupom odozgo prema dolje i snažnih upućivanjem lokalnih dionika na uvjetovanost 
sadržaja Uredbe pokazateljima Nacionalnog plana oporavka i otpornosti. Time se u dovoljno 
značajnom udjelu jedinica lokalne uprave i JIVU-a stvorio dojam prisiljenosti i izvlaštenosti iz procesa u 
kojem su oni nužni akteri provedbe. Također, kao reakcija na jednosmjeran karakter komunikacije 
'nositelja' i 'provoditelja' reforme, jedinice lokalne uprave su se mobilizirale u nastojanjima da 
promijene tijek reforme što je u konačnici rezultiralo odlukom Ustavnog suda o Ukidanju Uredbe o 
uslužnim područjima i nužnošću izrade nove Uredbe tijekom prve polovine 2023. godine. 


Iz izazova koji su obilježili proces dizajna Uredbe i čitave reforme vodnih usluga proizlazi prilika za 
provedbu dvosmjernog i analitički potkovanog procesa savjetovanja sa zainteresiranom javnošću u 
izradi Uredbe koja će biti prihvaćena od dionika na koje se odnosi. Kao doprinos upravljanju 
procesom izrade nove verzije Uredbe, temeljem analize dosadašnjeg procesa reforme, mreža 
JEDRO predlaže slijedeće aktivnosti. 


1. Provedba e-savjetovanja o nacrtu sukladno Kodeksu savjetovanja sa 
zainteresiranom javnosti, regionalna predstavljanja i posljedična dorada 
Uredbe 


* Nakon izrade nacrta uredbe propisi se upućuju na e-savjetovanje (započelo 5. 6. 2023.) sukladno 
Kodeksu savjetovanja sa zainteresiranom javnošću, te se informacija o upućivanju na e- 
savjetovanje šalje svim dionicima procesa vodne reforme. Ministarstvo evaluira zaprimljene 
primjedbe i komentare te izrađuje izvješće o provedenom savjetovanju te konačni nacrt uredbe. 
Organizacija regionalnih javnih predstavljanja Uredbe o uslužnim područjima i izvješća o 
provedenom e-savjetovanju (Zagreb, Split, Osijek i Rijeka) na kojima se daje sinteza komentara 
zaprimljena na dosadašnjim savjetovanjima kao i povratna informacija nositelja Uredbe o 
uslužnim područjima. 

Po završetku regionalnih predstavljanja nacrt nove Uredbe se po potrebi dorađuju i upućuju u 
daljnju proceduru sa sažetim i opširnim obrazloženjem provedenih aktivnosti sukladno 
dogovorenom hodogramu pripajanja društava i okrupnjavanja uslužnih područja, organizira se 
ciljano informiranje javnosti o promjenama koje uredba predviđa na način da jasno prikaže što 
to znači za krajnje korisnike 


2. Kvalitetna priprema alata za izazove koje reforma donosi 
e U suradnji središnje vlasti i lokalnih dionika vodnog gospodarstva nužno je kreirati mehanizme 
za premošćivanje implementacijskih izazova i iskorištavanje prilika koje Zakon o vodnim 
uslugama i Uredba o uslužnim područjima stavlja pred njene provoditelje (postojeće i buduće 
javne isporučitelje vodnih usluga/društva preuzimatelji te jedinice lokalne samouprave). Više o 
implementacijskim izazovima i prilikama pronađite u policy briefu ,Vodna reforma u Hrvatskoj: 
implementacijski izazovi i prilike“. 

Javne politike za održivi 
društveni raz voj 


voda, energetika, otpad 

Projekt je sufinancirala Europska unija iz Europskog socijalnog fonda. 


Ova publikacija nastala je u okviru projekta "JEDRO - Javne politike za održivi društveni razvoj: 
voda, energetika, otpad" koji sufinancira Europska unija sredstvima Europskog socijalnog fonda 
(broj ugovora: UP.04.2.1.06.0033). Projekt je sufinanciran sredstvima Europske unije iz 
Europskog socijalnog fonda (85%) i sredstvima Državnog proračuna RH (15%). Ukupna 
vrijednost projekta iznosi 469.083,4 eura po fiksnom tečaju konverzije koji iznosi 7,53450 kuna 
za 1 euro, a razdoblje provedbe projekta je od 29. listopada 2020. do 29. listopada 2023. 


Sadržaj publikacije isključiva je odgovornost Zelene akcije. 

